A Bizottság 2001/91/EK irányelve
(2001. október 29.)
az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló 76/769/EGK tanácsi irányelv I. mellékletének a műszaki fejlődéshez nyolcadik alkalommal történő hozzáigazításáról (hexaklór-etán)
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2001/90/EK bizottsági irányelvvel [1] módosított, az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló, 1976. július 27-i 76/769/EGK tanácsi irányelvre [2] és különösen annak 2a. cikkére, amelyet a 89/678/EGK tanácsi irányelv [3], és az egyes veszélyes anyagok és készítmények forgalomba hozatalának és felhasználásának korlátozásaira vonatkozó tagállami törvényi, rendeleti és közigazgatási rendelkezések közelítéséről szóló 76/769/EGK irányelv tizenötödik alkalommal történő módosításáról szóló, 1997. április 10-i 97/16/EK európai parlamenti és tanácsi irányelv [4] vezetett be,
mivel:
(1) A 97/16/EK irányelv megtiltotta a hexaklór-etán használatát a nem vas fémek gyártásánál és feldolgozásánál, de ettől való eltérésként megengedte a tagállamoknak, hogy meghatározott körülmények között engedélyezzék területükön a hexaklór-etán további használatát nem integrált alumíniumkohókban és egyes magnéziumötvözetek gyártásánál.
(2) Jelenleg már nincs szükség eltérésre, és a 76/769/EGK irányelv I. mellékletét a hexaklór-etán vonatkozásában az eltérések elhagyásával hozzá kell igazítani a műszaki fejlődéshez.
(3) A hexaklór-etán használatával kapcsolatban az ezen irányelvben megállapított korlátozások figyelembe veszik a megfelelő alternatívákkal kapcsolatos ismeretek és technikák jelenlegi szintjét.
(4) Ez az irányelv nem érinti a 89/391/EGK tanácsi irányelvben [5] és az az alapján elfogadott egyedi irányelvekben, különösen a legutóbb az 1999/38/EK irányelvvel [6] módosított, 90/394/EGK tanácsi irányelvben [7] foglalt, a munkavállalók védelmére vonatkozó minimumkövetelményeket megállapító közösségi jogszabályokat.
(5) Az ebben az irányelvben előírt intézkedések összhangban vannak a veszélyes anyagok és készítmények kereskedelme technikai akadályainak felszámolásáról szóló irányelveknek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 76/769/EGK irányelv I. mellékletét ezen irányelv melléklete szerint hozzáigazítják a műszaki fejlődéshez.
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2002. december 31. előtt megfeleljenek. Erről haladéktalanul tájékoztatják a Bizottságot. Ezeket a rendelkezéseket 2003. június 30-tól alkalmazzák.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2001. október 29-én.